M. Urbáni, poslanec: (2005-12-07):
Ďalšiu vec, ktorú som vtedy spomenul, bolo, že si neviem predstaviť, ako minister zdravotníctva pripravuje rozpočet vtedy za iných legislatívnych podmienok ešte, keď nemá centrálny elektronický systém, ktorý by pokrýval celé Slovensko, a nemá v reálnom čase čísla. Dnes naschvál pred týmto vystúpením som po prvýkrát za tri roky využil parlamentný inštitút, doteraz som si vystačil sám, ale skôr zo zvedavosti, aké čísla od nich dostanem. Dostal som čísla za zdravotníctvo do roku 2003. Z roku 2003 je veľmi ťažko sa vyjadrovať k číslam roku 2006, čiže znovu opakujem, bez toho, aby sme zaviedli centrálny elektronický systém v reálnom čase pre celé Slovensko v zdravotníctve, kde by sme každú korunu kontrolovali, kde by sme zaznamenávali všetky medicínske úkony, je veľmi ťažko zdravotníctvo riadiť a pri sume blížiacej sa k 100 miliardám ja si myslím, že by to bolo potrebné, a preto to znovu opakujem. Neviem, či ešte pán minister je v sále, ale napadol ma, keď som hovoril pred rokom o kapitolách, a daj sa mi svete, v návrhu štátneho rozpočtu na rok 2006 ministerstva zdravotníctva znovu tie kapitoly tu má, tak neviem, kto mal vtedy pravdu, len mu to chcem pripomenúť. Takisto som kritizoval pri reformných zákonoch, ktoré bolo potrebné, aby prišli, musím to zopakovať, že sa tu vytvára  Úrad pre dohľad, ktorého iniciálna investícia bola okolo 400 miliónov korún, a ja som ho pokladal za zbytočný, keby sme mali centrálny elektronický informačný systém. Pán minister vtedy sľuboval, že prevádzka tohto inštitútu bude stáť 150 miliónov ročne. Pri dnešnom rozpočte je to 330 miliónov. Tak buď nevieme, do čoho ideme, alebo nemáme dobrú kalkuláciu a nevieme predvídať. V ekonomike takisto treba predvídať. Takisto reforma už mala byť dávno zabehnutá, a keby bola zabehnutá, tak by mali byť položky na najdrahšie činnosti zdravotníctva, a to sú lieky, ktorých je 30 percent z rozpočtu pre zdravotníctvo, a za ústavné zdravotnícke zariadenia, ktoré pohlcujú 45 percent rozpočtu pre zdravotníctvo, by dnes tie ceny mali byť znížené. Zníži sa síce počet predpísaných receptov o 5 miliónov spred piatich rokov, ale cena sa zvýšila o 7 miliárd, pardon, sa zvýšila cena a o 5 miliónov sa zvýšil počet receptov. Čiže to znamená, lieky, ako som už vtedy hovoril, nebudú lacnejšie a budú stále len drahšie, len treba vytvoriť mechanizmus, ako túto cenu kontrolovať, aby pacient dostal, čo potrebuje, a aby to bolo za prijateľnú cenu. Čiže tu si myslím, že sme nespravili ešte veľmi veľa. Takisto, čo sa týka výdavkov na nemocnice, ak by tá reforma mala fungovať a mali by sme presúvať činnosť do ambulantnej sféry, do domáceho ošetrenia, tak by som dnes musel vidieť, že položky a výdavky na nemocničné zariadenia klesnú. Ony neklesli. Čiže manažovanie zdravotníctva ešte asi bude potrebovať nejaký čas na Slovensku, aby bolo správne. Všetko hodiť na spoluúčasť pacienta nie je správne. Aj ja vo svojom programe som mal spoluúčasť, ale nie formou priamych platieb najchudobnejších a sociálne najslabších skupín. Predpokladal som, teraz to už môžem povedať na konci volebného obdobia, že tento systém sa bude realizovať cez zdravotné poisťovne, kde sa vytvorí niečo také ako podobné, by som prirovnal, k dôchodkovému systému, že tie poisťovne prídu s nejakým novým produktom pre občanov, kde si občan bude priplácať, ale práve ten občan, ktorý je zamestnaný, ktorý má dobrý príjem, ktorý je z lepšej sociálnej skupiny. A potom tá poisťovňa spravodlivo rozdelí peniaze pre tých, ktorí dnes, žiaľ, musia na zdravotnícke služby doplácať. Zdravotné poisťovne neprišli s ničím, len sa transformovali na akciové spoločnosti, ich výdavky nie sú menšie, čo robia, dostanú peniaze a ich rozdeľujú. Ja v tejto podobe zdravotné poisťovne                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                    pokladám za absolútne zbytočné a tie peniaze viem iným systémom spravodlivejšie rozdeliť a za lacnejšie ako 2,3 miliardy na ich správny fond ročne, ktorý nie je ani tak garantovaný, pretože ako akciové spoločnosti neviem, či tam nedôjde aj k nejakému navýšeniu na vlastnú prevádzku. To nám ukáže čas o rok, o dva. Že toto sú veci, ktoré treba brať do úvahy, že z toho balíka, ktorý tu je, by sa nemala ani jedna koruna zbytočne mrhať a mala by byť použitá pre občana, pre pacienta na zdravotnícke služby. Žiaľ, strašne veľa úniku je ešte na iné činnosti, ktoré priamo nesúvisia so zdravotnou činnosťou a ani sa jej nedotýkajú a nezlepšujú zdravotný stav obyvateľstva. Jedinou cestou, ako sa dajú zvýšiť príjmy do zdravotníctva, je legálna cesta systému, ktorý máme cez fondy. Samozrejme, ak za svojich povinných za 3 miliardy 080 miliónov obyvateľov štát platí  len 633 korún, čo je 23 miliárd do roka zaokrúhlene, a náklady sú trikrát také, tak potom tie 2 milióny a pri tej nezamestnanosti, ktorá stále ešte je, nestačia. Čiže pozitívne vítam, že vláda sa na  jar začala zaoberať rozdielom regiónov a teraz na jeseň aj tým, ako zlepšiť zamestnanosť na Slovensku a vidím ju jedine jednou cestou, a to je podpora malého a stredného podnikania aj veľkopodnikania. Nemám nič proti podpore zahraničných investorov. Ale začnime už trošku intenzívnejšie podporovať domácich podnikateľov, i keď teraz sú náznaky, že na jedno pracovné miesto môže dostať náš podnikateľ do 80-tisíc, ale v porovnaní so zahraničným investorom  to je zlomok, a preto by som odporúčal, aby v budúcnosti vláda pracovala na tom, nech to bude ktorákoľvek, aby tieto dva obchodné subjekty boli v parite, aby sa poskytovala rovnaká suma na vytvorenie pracovného miesta a ja som si istý, ak poskytneme aj slovenským podnikateľom slušný príjem, sumu a nejaké insentíva, ktoré im pomôžu zvýšiť zamestnanosť, že bude z toho veľký efekt. Čiže chcem veriť, že to takto do budúcnosti bude. Ak dovolíte, ešte by som pár slov povedal k Matici slovenskej, ktorá tu je 130 rokov, a myslím si, že nikto nepochybuje o dôležitosť jej vzniku a aj jej existencie dodnes. Je otázkou, či by obsahovo a kvalitatívne tiež nemalo dôjsť aj k niektorým zmenám, a preto, že dostala veľmi nízku sumu v rozpočte na budúci rok pre svoju činnosť, dovolím si podať pozmeňujúci návrh v mene 16 poslancov nášho poslaneckého klubu, kde navrhujem, aby sa výdavky v položke 08S010B podpora aktivít Matice slovenskej zvýšili o 5,5 miliardy Sk, to je zo sumy 17 miliónov (reakcie z pléna), čo som povedal, pardon, miliónov, pardon, pardon, to by sme si založili novú republiku pomaly. Ale oni by sa nenahnevali, ale myslím si, že to nie. Ja sa ospravedlňujem. Zo sumy 17 miliónov Sk na sumu 22,5 milióna Sk. Zároveň navrhujeme,  aby tento výdavok vo výške 5,5 milióna Sk bol riešený v rámci rozpočtovej kapitoly Ministerstva kultúry na rok 2006 nasledovne. Znížiť o uvedenú sumu výdavky v programe 08T Tvorba  a implementácia politík. Odôvodnenie. Matica slovenská na základe serióznych analýz potrebuje v roku 2006 na zabezpečenie svojich úloh uložených štátom príspevok minimálne v tejto výške 22,5 milióna. To je minimalistická požiadavka na plnenie úloh  Matice slovenskej aspoň na najzákladnejšej úrovni. Vstupom Slovenskej republiky do Európskej únie rastie potreba zachovania  národnej identity Slovákov. Preto si Matica slovenská zaslúži nielen morálne uznanie, ale aj z hľadiska jej aktuálnych potrieb jej prislúcha aj vyčlenenie primeraných finančných zdrojov. Uvedený pozmeňujúci návrh nezvyšuje deficit verejných financií ani deficit štátneho rozpočtu. Dámy a páni, pán podpredseda vlády, ďakujem pekne.